《嵇璜梦麟自南河复命诗以识事》
清代·弘历

嵇璜及梦麟，分任而同事。麟也治上游，泛滥防徐泗。

璜也疏下流，五湖节宣备。洪泽乃巨潴，宜𨗳不宜积。

𨗳则顺势赴，积则虞奔溃。巡访亲所得，因以示大意。

推行在悉心，求妥毋厌细。经年工已竣，积潦率涸地。

下河去岁收，淮麦今春艺。蒇事胥归朝，于行信劳勚。

功均在万民，舆志传所自。况今司水土，冬官实卿贰。

成竹具于心，中要伫嘉议。勖尔夙夜共，佐我平成治。